AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindas ir tikslai

Veiksmingas valstybių narių bendradarbiavimas ir keitimasis duomenimis apie nuteistuosius iš nuosprendžių registro yra būtina gero bendros teisingumo ir saugumo erdvės veikimo sąlyga.

Europos Vadovų Taryba ir Teisingumo ir vidaus reikalų tarybos ministrai ne kartą nurodė, kad labai svarbu gerinti dabartinę Europos nuosprendžių registrų informacinę sistemą (ECRIS). 2015 m. sausio 29 d. Rygoje padarytame Teisingumo ir vidaus reikalų ministrų pareiškime pabrėžta, kad keistis informacija apie nuosprendžius yra svarbu įgyvendinat bet kurią kovos su nusikalstamumu ir terorizmu strategiją. 2015 m. lapkričio 20 d. Teisingumo ir vidaus reikalų tarybos posėdyje ministrai padarė išvadą, kad kovoti su radikalizacija, kuri yra terorizmo ir smurtinio ekstremizmo priežastis, baudžiamosios justicijos priemonėmis būtų lengviau, jei valstybės narės iki galo išnaudotų visas ECRIS galimybes, o Komisija pateiktų pasiūlymą išplėsti ECRIS, kad ji būtų taikoma ir trečiųjų šalių piliečiams. Tą pačią dieną pateiktose išvadose dėl kovos su terorizmu Taryba įpareigojo valstybes nares išnaudoti visas ECRIS galimybes ir palankiai įvertino Komisijos ketinimą iki 2016 m. sausio mėn. pateikti plataus užmojo pasiūlymą išplėsti ECRIS, kad ji būtų taikoma ir trečiųjų šalių piliečiams. 2015 m. gruodžio 17–18 d. posėdžiavusi Europos Vadovų Taryba visų pirma pabrėžė, kad pastarojo meto teroristų išpuoliai – tai įrodymas, kad itin svarbu keistis išsamesne informacija apie teroristinę veiklą, o pirmiausia išplėsti Europos nuosprendžių registrų informacinę sistemą (ECRIS), kad ji būtų taikoma ir trečiųjų šalių piliečiams.

Stiprinti ECRIS taip pat numatyta įgyvendinant Europos saugumo darbotvarkę. Komisija pabrėžė, kad ES keitimosi informacija, operatyvinio bendradarbiavimo ir kitokios tarpusavio paramos priemonės sukurtų papildomą vertę ir įsipareigojo paspartinti pradėtą darbą stiprinant ECRIS taikymą ne ES piliečiams ir užtikrinant veiksmingą šios sistemos įgyvendinimą.

ECRIS yra elektroninė sistema, leidžianti keistis informacija apie ankstesnius ES baudžiamųjų teismų priimtus nuosprendžius konkretiems asmenims, kuri reikalinga prieš atitinkamus asmenis vykdomame baudžiamajame procese, ar, jei tai leidžiama pagal nacionalinę teisę, kitiems tikslams. Sistema grindžiama Tarybos pamatiniu sprendimu 2009/315/TVR ir Tarybos sprendimu 2009/316/TVR.

Pagrindinis ECRIS principas yra tas, kad iš ES valstybės narės, kurios pilietybę turi nuteistas ES pilietis, galima gauti visą informaciją apie ankstesnius apkaltinamuosius nuosprendžius tam piliečiui. Nuosprendį priėmusi valstybė narė turi pranešti apie nuosprendį prieš kitos valstybės narės pilietį jo pilietybės valstybei narei ir atnaujinti su nuosprendžiu susijusią informaciją. Pilietybės valstybė narė turi kaupti šią informaciją, todėl paprašyta gali pateikti išsamią naujausią informaciją apie savo piliečių teistumą baudžiamosiose bylose, nesvarbu, kurioje ES valstybėje narėje priimtas nuosprendis.

Standartizuotos elektroninės formos užtikrina efektyvią ir labai aiškią komunikaciją visomis ES kalbomis ir trumpus terminus. Kiekvienoje valstybėje narėje paskirtos centrinės institucijos yra ECRIS tinklo kontaktiniai centrai, atliekantys tokias funkcijas kaip informacijos teikimas, saugojimas, prašymų pateikimas ir duomenų iš nuosprendžių registro perdavimas.

Nors dabar per ECRIS irgi galima keistis informacija apie apkaltinamuosius nuosprendžius dėl trečiosios šalies piliečių ir asmenų be pilietybės (toliau – TŠP), kol kas nėra tvarkos ar mechanizmo, kad tai būtų daroma veiksmingai, nes:

TŠP neturi jokios valstybės narės pilietybės, todėl norint gauti informaciją apie visus ankstesnius nuosprendžių registro įrašus dėl konkretaus asmens atskirus prašymus reikia siųsti visoms apkaltinamąjį nuosprendį galėjusioms priimti valstybėms narėms. Paprastai prašančioji valstybė narė nežino, kurioje (-iose) valstybėje (-ėse) narėje (-ėse) buvo nuteistas konkretus TŠP.

Kuriai nors valstybei prireikus šios informacijos, ji turėtų kreiptis iš karto į visas valstybes nares (pateikti bendrąjį prašymą). Tai sukuria administracinę naštą visose valstybėse narėse, įskaitant (daugumą) šalių, kurios prašomos informacijos neturi. Įvertinta, kad, jei valstybės narės pateiktų prašymą kaskart, kai TŠP gresia apkaltinamasis nuosprendis, bendrųjų prašymų sukuriama administracinė našta galėtų siekti 78 mln. EUR per metus. Atsakymų i bendruosius prašymus sąnaudų neatsveria atitinkama nauda, todėl iš esmės jos bevertės, nes daugelyje atsakymų reikiamos informacijos nepateikiama. Tai ypač nepalanku mažesnėms valstybėms narėms, kurios privalo atsakyti į visus prašymus, nors ne visada turi tam pakankamai išteklių. Be to, didelis srautas nereikalingų prašymų mažina pasitikėjimą viso ECRIS tinklo patikimumu ir veiksmingumu, nes vartotojai gali padaryti išvadą, kad ECRIS neveiksmingumas TŠP srityje įrodo ECRIS neveiksmingumą apskritai.

Praktikoje valstybės narės vengia siųsti bendruosius prašymus ir pasikliauna vien savo šalies nuosprendžių registre turima informacija. Tai reiškia, kad atsakingos valstybių narių institucijos dažnai neturi visos informacijos apie ankstesnius TŠP įrašus nuosprendžių registruose. Nors 2014 m. 19 valstybėse narėse nuteista 558 000 trečiųjų šalių piliečių, per ECRIS pateikta tik 23 000 prašymų pateikti informaciją apie nuosprendžius trečiųjų šalių piliečiams (iš 25 valstybių narių, šiuo metu prisijungusių prie ECRIS).

Šio pasiūlymo tikslas visiškai atitinka Komisijos prioritetą kovoti su tarptautiniu nusikalstamumu ir terorizmu įgyvendinant bendrą Europos atsakomybę laisvės, saugumo ir teisingumo erdvėje. Tai viena iš Europos saugumo darbotvarkės iniciatyvų. Ji užtikrins, kad ECRIS būtų taikoma nuosprendžių registrų informacijai tiek apie ES piliečius, tiek apie trečiųjų šalių piliečius.

•Derėjimas su dabar galiojančiomis šios politikos srities nuostatomis

Kitos ES priemonės, kurias numatoma taikyti keitimosi informacija ir bendradarbiavimo kovos su nusikalstamumu ir jo prevencijos ar mažinimo srityje, neišspręstų ir nesumažintų keitimosi nuosprendžių registrų informacija apie nuteistus trečiųjų šalių piliečius problemos. Nėra galimybės pagerinti keitimąsi informacija apie baudžiamuosius nuosprendžius trečiųjų šalių piliečiams per ECRIS naudojantis kitomis Europos saugumo darbotvarkėje numatytomis keitimosi informacija priemonėmis (kaip antai pagal SIS II, Priumo sutartį ar Eurodac), nes jos skirtos kitiems tikslams.

•Derėjimas su kitomis Sąjungos politikos sritimis

Patobulinti ECRIS trečiųjų šalių piliečių duomenų srityje yra vienas iš Europos saugumo darbotvarkėje išdėstytos strategijos elementų. Be to, keitimasis teistumo informacija numatytas ir Tarybos pamatiniame sprendime 2008/675/TVR, kuriame nustatyta, kad baudžiamajame procese valstybės narės teisminės institucijos turėtų atsižvelgti į ankstesnius apkaltinamuosius nuosprendžius, priimtus kitose valstybėse narėse atitinkamo asmens atžvilgiu dėl kitų faktinių aplinkybių, nesvarbu, kokia jo pilietybė.

2.TEISINIS PAGRINDAS, SUBSIDIARUMO IR PROPORCINGUMO PRINCIPAI